
Az „Egész életen át tanulás” program „ Leonardo”  alprogram keretén belül a fent jelzett időszakban szakmai programon vettem részt Felső Bajorországban.
A szakmai út résztvevői elsősorban tanulóképzéssel foglalkozó szakemberek, illetve a Békés megyei Kereskedelmi és Iparkamara szakképzéssel foglalkozó munkatársai voltak. Magam, mint az említett Kamara elnökségi tagja voltam a tanulmányút résztvevője.

A projekt során látogatást tettünk a Müncheni Építőipari Ipartestületnél, a Müncheni és Felső-Bajorországi Kézműves Kamaránál, az Erdingi Szakiskolában és Képzőközpontban, a Müncheni és Felső-Bajorországi Kézműves Kamara Traunsteini Gyakorlati Képzőközpontban, valamint Salzburgban az Osztrák Gazdasági Kamara Építőipari Oktatási Központban.

Tapasztalatom szerint a felsorolt valamennyi szervezetnél az intézmény vezető beosztású képviselői fogadtak bennünket, illetve tartottak előadást. Értelemszerűen a személyek rendkívül felkészültek voltak, tisztában voltak az intézményük feladatával, működési rendszerével és működésével.

Feltűnt, hogy látogatásunkat, ill. a fogadásunkat rendkívül komolyan vették, a feltett kérdéseinkre a legaprólékosabban és részletekbe menően válaszoltak, nyitott kérdés sehol sem maradt. 

A program alapvető célja a Németországban működő un. duális képzőrendszer működésének mélyebb megismerése, a gyakorlati képzőhelyek tanulmányozása, a képzőközpontok funkcionális 

működése, a finanszírozási rendszer megismerése, a gyakorlati oktatás szervezése, a motiválás, valamint az esetleges előnyök és hátrányok megismerése .
A tanulmányút összegzése előtt szeretném röviden ismertetni azokat a tapasztalataimat, amelyek a német oktatási rendszert jellemzik és végső soron oda vezetnek, hogy Európa egyik legfejlettebb és legeredményesebb szakmunkás képzését és mesterképzését tudják megvalósítani.

A szakképzett kézművesek jelentős része a kis és közepes vállalkozásokban jelenik meg. Az un. nagyvállalkozások rendkívül fejlett technológia alapján működnek, sokkal inkább igényelve a mérnökök, ill. az alacsony képzettségű betanított munkások alkalmazását, mint a kézműves mestereket.

A képzett kézművesek képesek megbirkózni az innovációval, birtokában vannak a legkorszerűbb technikai és technológiai ismereteknek, ezáltal rugalmas és kreatív szolgáltatást nyújtani a megrendelőknek.

A szakképzésről:

Felső-Bajorországban 7 oktatási központ van. A szövetségek viszonylag nagy önállósággal rendelkeznek, de a kerettanterv egységessége alapelv.

A duális képzés Németországban indult elsőként, ma már több követője van, többek közt Magyarország is.

Ami a német rendszer elvitathatatlan előnye, az a szakképzés és a foglalkoztatás rendkívül szoros kapcsolata.

Pl .az építőipari szakmákat  (kőműves, ács, burkoló, stb.) elméleti iskolákban, vállalatoknál és az üzemektől valamint az  elméleti képzéstől független  oktatási centrumokban tanulják ki .A szakképzésen mesterek és technikusok oktatják a tanulókat.
Azt, hogy ez a  munka milyen komolyan és milyen minőségben folyik, ezt láthattuk a Müncheni Építőipari Ipartestületnél és az Erdingi szakiskolában és képzőközpontban.

A szakiskolai képzés az első évben csak iskolai és szakmai alapképzés, a második év a szakképzés

A gyakorlati alapképzéshez a képzési helyeket  az állami és a magánszektor egyaránt biztosítja az alapképzésben részt vevők számára.

A képzés tanulószerződésen alapul. A tanulószerződés a gyakornok és a képzést végző szervezet között jön létre.
A vállalkozó kötelessége a tanuló beiskolázása és a gyakorlati vizsgára való felkészítés. A Kamara fontos feladata a képzési lehetőségek ismertetése, a cégek tájékoztatása a kapcsolódó jogszabályokról. Amennyiben a cég bejelenti igényét a tanulóképzésre, a kamara által megbízott szakértők ellenőrzik az adott céget, hogy megfelel-e a gyakorlati képzés feltételeinek.

Németországban az oktatás ingyenes, a diákok akár több szakmát is tanulhatnak, és szinte bizonyos, hogy bármely szakmában szinte azonnal el tudnak helyezkedni.

A szakiskolai oktatás két módon történhet, heti, vagy un. blokkos formában.

A heti oktatás egy héten 1 nap iskola, 4 nap üzemi foglalkozás.

A blokkos rendszer 8 hét gyakorlat, 4 hét iskola.
Mindkét rendszernek vannak előnyei és hátrányai, az üzemek jobban szeretik a blokkos rendszert

A gyakorlati képzés szerződéskötéssel, majd próbaidővel indul.

A gyakornokok ösztöndíjat kapnak évente növekvő mértékben.. A tanuló a szerződést csak kivételes esetben mondhatja fel, de akkor is csak közös megegyezéssel bontható fel a szerződés.

A második év végén szintvizsga van.

A harmadik évben történik a képzési centrumokban való tanulás. A hallgatók itt sajátíthatják el a szakma teljes vertikumát.
Az üzemen kívüli centrumok szerepe kiemelt jelentőségű a német oktatásban. A képzési centrumok felszereltsége követi a csúcstechnológiát, gépek és szerelvények tekintetében egyaránt.

Az alapanyag gyártók és a forgalmazók a képzőközpontoknak kedvezményesen juttatnak alapanyagot, így elérik, hogy a fiatalok olyan anyagokon gyakorolnak, melyeket esetlegesen később – önálló vállalkozóként is – szívesen fognak használni.
A képzőközpontok oktatói kara legnagyobb számban mesterekből áll.

A képzőközpontok nagyon fontos szerepet töltenek be  a szakmai vizsgák lebonyolításában.

A vizsgákat a tanév elején tervezik, legyen az szintvizsga, vagy tanulmányokat záró vizsga.

A vállalkozások egy bizonyos fix összeget fizetnek be egy keretbe és ebből finanszírozzák az üzemi képzést. A három éves képzés szakmunkásvizsgával zárul. Minden szakmunkás tovább képezheti magát, lehet technikus, vagy mestervizsgát tehet  A mesternek nagyon komoly súlya van, lehet középvezető, oktathat gyakornokokat, részt vehet a vizsgáztatásban stb. Egy mester végzettségű szakember a legtöbb német tartományban folytathat tanulmányokat főiskolán vagy egyetemen is.

A szakképzett kézművesek szervezete két pilléren nyugszik. Ezek a pillérek a kamarák, illetve a szakmai szövetségek. A kamarai tagságot a kézművesek számára törvény írja elő.

A müncheni kamara létszáma 77.000 tag (a legnagyobb az országban)

A kézműiparban a kamarák szerepe rendkívüli. Széleskörű szolgáltatásokkal állnak tagjaik rendelkezésére, a pénzügyi tanácsadástól a továbbképzések szervezéséig.

Mint dolgozatom előző részében említettem a mesteri cím igen nagy rang. Törvény szabályozza például azt, hogy mely szakmákban kötelező a mestervizsga a szakma műveléséhez. A mestervizsgákat a kamarák szervezik és bonyolítják. A német mesterlevél egy díszes okirat formájában bizonyítja azt, hogy tulajdonosa „mestere” a szakmájának és garancia arra, hogy birtokosa igazi remekművek elkészítésére, ill. kiváló munka szolgáltatására képes. a végzett szakmunkások mintegy harmada jelentkezik mesterkurzusra, számomra meglepő módon akár közvetlenül a szakmunkás vizsga után is ezt bárki megteheti.
A képzés 1 éves, a vizsga egy- másfél hét. A vizsga ára 9.000 €.

Összességében:

Nagyon fontos bemutatni azt a tapasztalatot, hogy a német fiatalok (szakmunkások) munkanélkülisége alacsony. Ez a tény rendkívűli jelentőséggel bír. Egy német fiatal lát maga előtt perspektívát a munkára és ösztönözve van abban, hogy képezze magát, folyamatosan tanuljon, hiszen világosan látja, hogy van lehetősége képességeinek megfelelő munkát találni.
Összehasonlítva a német szakképzést a magyarral, azt gondolom, hogy szignifikáns eltérés nincs, a duális képzési rendszer nálunk is gond nélkül működtethető lenne, erre a kamarák is képesek lennének. Az alapvető különbség a már említett foglalkoztatottsági különbség, ami mindent befolyásol.(lehetőségeket, motivációt, szakmai összefogást, stb.)

